P r e d k l a d a c i a   s p r á v a

k návrhu nariadenia vlády Slovenskej republiky, ktorým sa mení nariadenie vlády Slovenskej republiky č. 356/2006 Z. z. o ochrane zdravia zamestnancov pred rizikami súvisiacimi s expozíciou karcinogénnym a mutagénnym faktorom pri práci

Podnet na vypracovanie návrhu nariadenia vlády
Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 356/2006 Z. z. o ochrane zdravia zamestnancov pred rizikami súvisiacimi s expozíciou  karcinogénnym a mutagénnym faktorom pri práci, vypracovalo Ministerstvo zdravotníctva Slovenskej republiky ako iniciatívny návrh.

Vyjadrenie účelu a odôvodnenie potreby návrhu nariadenia vlády
Účelom navrhovaného nariadenia vlády je doplniť prílohu č. 2 (Technické smerné hodnoty plynov, pár a aerosólov s karcinogénnymi a mutagénnymi účinkami v pracovnom ovzduší) nariadenia vlády Slovenskej republiky č. 356/2006 Z. z. z dôvodu úpravy niektorých už stanovených technických smerných hodnôt karcinogénnych a mutagénnych faktorov, ktoré boli prevzaté do legislatívy Slovenskej republiky z relevantných zdrojov členských štátov Európskych spoločenstiev, v súlade s ich pravidelným prehodnocovaním na základe najnovších vedeckých poznatkov a bližšej identifikácie niektorých karcinogénnych a mutegénnych faktorov, najmä doplnením spôsobu analýzy. 
	
Obsah návrhu nariadenia vlády 
V návrhu nariadenia vlády sa menia technické smerné hodnoty u chemickej látky poradového čísla 26. (kadmium a jeho zlúčeniny, prach a aerosól, ostatné) v súlade s jej pravidelným prehodnocovaním na základe najnovších vedeckých poznatkov a dopĺňa sa nová technická smerná hodnota u chemickej látky poradového čísla 28 (nikel a jeho zlúčeniny, ostatné) na základe nových toxikologických poznatkov. Technické smerné hodnoty pre tieto chemické látky sú prevzaté z relevantných zdrojov členských štátov EÚ.
	Zmeny u chemických látok poradových čísel 3, 9, 25 a 26 sa týkajú bližšej identifikácie týchto chemických látok doplnením spôsobu analýzy, sú dôležité z hľadiska stanovených technických smerných hodnôt a ich dodržiavania.

Zhodnotenie finančných, ekonomických, environmentálnych vplyvov a vplyvov na zamestnanosť a podnikateľské prostredie 
Návrh nariadenia vlády nebude mať dopad na štátny rozpočet, rozpočty obcí a rozpočty vyšších územných celkov. Návrh nebude mať finančný, ekonomický a environmentálny dopad, ani vplyv na zamestnanosť a podnikateľské prostredie. 

Dôvod nesprístupňovania návrhu nariadenia vlády
	Nie je dôvod nesprístupňovania návrhu nariadenia vlády.

Informácia o medzirezortnom pripomienkovom konaní

Materiál bol predmetom riadneho medzirezortného pripomienkového konania, v rámci ktorého bolo uplatnených 7 pripomienok, z toho 6 bolo akceptovaných. Zásadná pripomienka nebola uplatnená.